[bookmark: _GoBack]Аԥснытәи аҳәынҭқарратә университет аколлектив имшира идырныҳәалоит ААУ аректор, академик Алеко Алықьса-иԥа Гәарамиа
Ҳаҭыр ду зқәу Алеко Алықьса-иԥа! Ҳара ҳазгәадууп ҳмилаҭтә ҵараиурҭа шәара напхгара ахьашәҭо. Адунеи зегь ахьынӡа-наӡааӡо аҟны ахьыӡ ду змоу, зыхьӡ нагоу аҵарауаҩ, аԥсуа милаҭ ҳҟынтә раԥхьаӡатәи афизика-математикатә ҭҵаарадыррақәа рдоктор, апрофессор, аҭҵаареи арҵареи рус аиҿкааҩ, Аԥсны аҭҵаарадыррақәа Ракадемиа академик, Адыгатәи жәларбжьаратәи аҭҵаарадыррақәа ракадемиеи, Европатәии Урыстәылатәии аԥсабаратәи аҭҵаарадыррақәа ракадемиеи, М.В. Ломоносов ихьӡ зху Москватәи аҳәынҭқарратә университети  Оксфордтәи академиатә Еидгылеи ҳаҭыр зқәу рыпрофессор, Адыгатәии Арцахтәии, Приднестровтәии ауниверситетқәа Ҳаҭыр зкәу рдоктор, Аԥсныи  Аахыҵ-Уаԥстәылеи рҳәынҭқаррақәа рҟны аҭҵаарадырра зҽаԥсазтәыз аусзуҩы, Европатәи аректорцәа рклуб алахәыла, Оксфордтәи Академиатә Еидгыла алахәыла, 1991 -1996 шш. Аԥсны Аҳәынҭқарра Иреиҳаӡоу Асовет апарламент адепутат, «Ахьӡ-Аԥша» аорден I аҩаӡара занашьоу.
Ҳаҭыр ду зқәаҳҵо Алеко Алықьса-иԥа! Шәара шәџьабааи, шәлагалеи, шәпатриотизмреи, шәыхԥшеи ирыбзоураны ҳуниверситет  Аԥсны Аџьынџьтәылатә еибашьра 1992-1993 шш. раан ахьаа дуқәа зауз, 1993 шықәса Евразиатәи ауниверситетқәа  рассоциациахь ирыдкылан.
Шықәсырацәала ааԥсарак ҟамҵаӡакәа шәусура иалҵшәаны Аԥснытәи аҳәынҭқарратә университети Урыстәылатәии, аҳәаанырцәтәии ауниверситетқәеи рыбжьара ибжьаҵан аҿиареи, арҵареи, аҭҵаарадырреи, акультуратә еимадарақәеи зырҭбаауаз аусеицура.
Шәара хаҭалатәи Анцәа ишәылеиҵаз ацәаҩақәеи, шәырҿиареи, шәаартрақәеи, шәусуреи еизҳауа аҿар рзы имҩақәҵагоу хсаалоуп.
Алеко Алықьса-иԥа! Гәык-ԥсыкала ишәзеиӷьаҳшьоит агәабзиареи, аманшәалареи. Шәыпрофессионалтә усураҟны ишәзыԥшызааит ҳаԥсадгьыли адунеи зегьи ирыхәарҭахәо аихьӡара дуқәа.

Алеко Алықьса-иԥа дыруаӡәкуп адунеи аҟны раԥхьаӡатәи аквазигруппа аԥызҵаз аспециалистцәа.
1967 шықәсазы Москва ихьчеит «Аквазигруппақәа реиԥшхаҭара аҭҵаара» иазку акандидаттә диссертациа. 1985 шықәсазы Новосибирсктәи аматематикатә институт аҟны ихьчеит «Аксиоматизируемые классы квазигрупп и многосортная универсальная алгебра» ҳәа хыс измаз адоктортә диссертациа .
1986 шықәсазы А. А. Гәарамиа ихҵан апрофессор ихьыӡ.  Аус иуан  германиатәи ауниверситетқәа  рҟны, уаҟа иазыҟаиҵеит ԥшьҩык аҭҵаарадырратә докторцәа. Дрыԥхьон ҳаамҭазтәи алгебреи алогикеи рмаҭәар 17 университетқәа рҟны. Германиатәи Адемократиатә Ҳәынҭқарра аҵарадырра аминистрра Аҳаҭыртә Дырга ианашьан.
СССР аҵарадырра Аминистерства аматематиказы иаԥҵаз аҵарадырра-методикатә Еидгыла далахәылан. Иара убас Асовет Еидгылаҟны далахәын иреиҳау аҵараиурҭақәа рҟны имҩаԥысуаз агәаҭарақәа.
А.А. Гәарамиа дравторуп 120 инареиҳаны аҭҵаарадырратә усумҭақәа. Урҭ кьыԥхьын СССР, Урыстәыла, Венгриа, Германиа, Болгариа, Польша, Иугославиа, Чехиа, Израил уҳәа атәылаҿацәқәа рҟны.
2002-2004 шш, дыҟан азеиԥши, абжьаратәии, иреиҳауи Аԥсны Аҳәынҭқарра аҵарадырра аминистрс, иазгәаҭатәуп Алеко Алықьса-иԥа ишеихьигӡоз аминистр иуси Аԥснытәи аҳәынҭқарратә университет анапхгареи.
2009 шықәсазы А.А. Гәарамиа дрылахәуп есышықәсатәи Оксфордтәи асаммит аԥхьагылаҩцәа русура. 2011 шықәсазы Жәларбжьаратәи Сократтәи акомитет (Оксфорд) аԥсуа ҵарауаҩ ианаршьеит ҳаҭыр зқәу («Аҭҵаарадырраҟны ахьыӡ») атитул«The Name in Science», иара убас «Аҭҵаарадырра адунеи аҟны илагалазы» ианашьан ааорден.  XXI ашәышықәсазтәи иналукааша аҵарауаа рышәҟәынҵа ихьыӡ анылеит.
Аҵарадырраҟны илшамҭақәеи илагалақәеи, Аԥсны Аҳәынҭқарраҟны зыҩаӡара ҳаракәу акадрқәа разыҟаҵареи рзы Алеко Гәарамиа «Ахьӡ-Аԥша» аорден I аҩаӡара ианашьан.
Аԥсныи Урыстәылеи  ажәларқәа рыбжьара қәҿиаралатәи  аусеицуразы 2021 шықәсазы  Урыстәылатәи Афедерациа Ахада Владимир Владимир-́иԥа Путин иқәҵарала Алеко Алықьса-иԥа  Гәарамиа аҳаҭыртә шәҟәы ианашьан.
Алеко Алықьса-иԥа раԥхьатәи иусуратә шықәсқәа раан напхгара аиҭон Аҿар ҭҵаарадырратә Еидгыла. Ихәыҷратә шықәсқәа раахижьҭеи абокс иҽазыҟаиҵон. Изныкымкәа Аԥсны абокс дачемпионхахьеит, иҽалалирхәхьахьан еиуеиԥшым жәларбжьартәи абокс атурнирқәа. Напхгара аиҭахьан раԥхьаӡатәи Гавана имҩаԥысуаз абокс азы адунеизегьтәи ачемпионат иҷыдоу асоветтә делегациа. Ӡбаҩыс дрыман жәларбжьаратәии адунеизегьеидгылатәии абокс  аицлабрақәа.  Москва имҩаԥысуаз Олимпиада-80 аҟны аӡбацәа рыбригада далахәылан.







